ΓΡΑΠΤΗ ΕΡΩΤΗΣΗ E-1708/96 υποβολή: Amedeo Amadeo (NI) προς την Επιτροπή (25 Iουνίου 1996)

Θέμα: Ανταγωνισμός, τηλεπικοινωνίες και απασχόληση

Σε σχέση με το σχέδιο οδηγίας της Επιτροπής (C(95)1843 ((ΕΕ C 263 της 10.10.1995, σελ. 6. ))) που τροποποιεί την οδηγία 90/388/ΕΟΚ ((ΕΕ L 192 της 24.7.1990, σελ. 10. )) της Επιτροπής όσον αφορά την υλοποίηση του πλήρους ανταγωνισμού στις αγορές των τηλεπικοινωνιών ποιες θεωρεί η Επιτροπή ότι είναι οι συνέπειες της εν λόγω ελευθέρωσης για την απασχόληση;

Απάντηση του κ. Van Miert εξ ονόματος της Επιτροπής (16 Ιουλίου 1996)

Η ενθάρρυνση, στο μέτρο των δυνατοτήτων της, της δημιουργίας νέων αγορών και συναφών θέσεων απασχόλησης αποτελεί μία από τις προτεραιότητες της Επιτροπής. Στο Λευκό Βιβλίο του 1994 για την ανάπτυξη, την ανταγωνιστικότητα και την απασχόληση ((Έγγραφο COM(93) 700. )), η Επιτροπή υπογράμμισε την σημασία που έχει για το θέμα αυτό η κατάργηση των υφιστάμενων αποκλειστικών δικαιωμάτων τα οποία οδηγούν στην κατάτμηση της εσωτερικής αγοράς και περιορίζουν τις νέες επενδύσεις. Η οδηγία 96/19/ΕΚ σχετικά με την υλοποίηση του πλήρους ανταγωνισμού στις αγορές των τηλεπικοινωνιών ((ΕΕ αριθ. L 74 της 22.3.1996. )), που εξέδωσε η Επιτροπή στις 13 Μαρτίου 1996, μετά από ευρεία δημόσια συζήτηση, εντάσσεται στο πλαίσιο αυτής της προσέγγισης.

Στις Ηνωμένες Πολιτείες, ο αριθμός των νέων θέσεων απασχόλησης που δημιούργηθηκαν από τις υπηρεσίες του τηλεπικοινωνιακού τομέα (εξοπλισμοί και υπηρεσίες) από το 1985 και μετά, υπερβαίνει κατά 100.000 τον αριθμό των θέσεων απασχόλησης που καταργήθηκαν στην εταιρεία ΑΤΤ. Στην Φινλανδία, η απασχόληση στον τομέα των τηλεπικοινωνιών αυξήθηκε κατά 4% μεταξύ 1987 και 1993, χάρη στην καθιέρωση συνθηκών ανταγωνισμού, ενώ υπέστη μείωση της τάξης του 16% κατά μέσο όρο στο σύνολο των οικονομικών τομέων.

Εξάλλου, η ελευθέρωση των τηλεπικοινωνιών έχει επίπτωση και σε άλλους οικονομικούς τομείς. Μία οικονομετρική μελέτη ((The WEFΑ Group, «Economic impact of Deregulating US Communications Industries», Burlington (Mass) - Bala Cynwyd (Penn), Φεβρουάριος 1995. )) προβλέπει αύξηση της συνολικής απασχόλησης στις Ηνωμένες Πολιτείες κατά 3,4 εκατομμύρια θέσεις εργασίας σε 10 έτη, λόγω της συνδυασμένης επίδρασης που θα έχουν οι χαμηλότερου κόστους υπηρεσίες, η ευκολότερη πρόσβαση στα δίκτυα, η καινοτομία και οι συνέπειες των νέων υπηρεσιών (υγεία, διανομή, πολυμέσα). Παρεμφερείς επιπτώσεις αναμένονται και στην Κοινότητα.

Στο σημερινό στάδιο, δεν είναι ακόμη δυνατό να εκφραστεί αριθμητικά η επίπτωση της οδηγίας 96/19/ΕΚ στην απασχόληση. Η επίπτωση αυτή θα εξαρτηθεί σε μεγάλο βαθμό από το κανονιστικό πλαίσιο που θα θεσπίσουν τα κράτη μέλη για την εφαρμογή αυτής της οδηγίας καθώς και από τις υπό έκδοση οδηγίες του Συμβουλίου και του Κοινοβουλίου, οι οποίες αφορούν ιδίως την διασύνδεση ((Πρόταση οδηγίας του Κοινοβουλίου και του Συμβουλίου για τροποποίηση των οδηγιών 90/387/ΕΟΚ και 92/44/ΕΟΚ του Συμβουλίου με σκοπό την προσαρμογή τους στο ανταγωνιστικό περιβάλλον του τομέα των τηλεπικοινωνιών, ΕΕ αριθ. C 62 της 1.3.1996. )) και τις άδειες εκμετάλλευσης ((Πρόταση οδηγίας του Κοινοβουλίου και του Συμβουλίου για ένα κοινό πλαίσιο σχετικά με τη χορήγηση γενικών και ατομικών αδειών στον τομέα των τηλεπικοινωνιακών υπηρεσιών, έγγραφο COM (95) 545. )), και ιδιαίτερα από το βαθμό στον οποίο οι επενδυτές θα θεωρήσουν ότι το πλαίσιο αυτό τους παρέχει την απαραίτητη ασφάλεια του δικαίου για την πραγματοποίηση μακροπρόθεσμων επενδύσεων σε νέες υποδομές.